b'\n_START_ARTICLE_\nVodmatski lok\n_START_PARAGRAPH_\nVodmatski lok je nekdanja ljubljanska \xc5\xbeelezni\xc5\xa1ka obvoznica, ki je omogo\xc4\x8dala promet med zasavsko (smer Zidani Most) in dolenjsko progo (proti Novemu mestu) brez menjave smeri na ljubljanski \xc5\xbeelezni\xc5\xa1ki postaji\n_START_SECTION_\nZgodovina\n_START_PARAGRAPH_\nVodmatski lok je bil zgrajen leta 1916, ko je izbruhnila so\xc5\xa1ka fronta in je Ljubljana postala eno osrednjih prometnih vozli\xc5\xa1\xc4\x8d za oskrbovanje boji\xc5\xa1\xc4\x8da. V tem \xc4\x8dasu je bilo zgrajenih ve\xc4\x8d obvoznih prog, ki so ob\xc5\xa1le prometno zelo obremenjeno ljubljansko glavno \xc5\xbeelezni\xc5\xa1ko postajo. Ena izmed teh obvoznih prog je bil tudi 757 metrov dolg vodmatski lok, ki je omogo\xc4\x8dil neposredno povezavo med dolenjsko progo in progo proti Zasavju. Po nem\xc5\xa1kem imenu za Vodmat (Udmat) so ga poimenovali Udmat Schleife oz. Udmat Kurve. Po koncu vojne je izgubil pomen, zato so ga opustili in demontirali._NEWLINE_Leta 1945, takoj po koncu 2. svetovne vojne, so vojni ujetniki znova zgradili vodmatski lok. Ohranil se je do rekonstrukcije ljubljanskega vozli\xc5\xa1\xc4\x8da v 60. letih, ko so ga dokon\xc4\x8dno opustili in demontirali.\n_START_SECTION_\nTrasa\n_START_PARAGRAPH_\nVodmatski lok se je od zasavske proge odcepil pri koncu dana\xc5\xa1ne Ribni\xc5\xa1ke ulice (zahodno od dana\xc5\xa1njega podhoda za pe\xc5\xa1ce in kolesarje na koncu Proletarske ulice), oz. pri kilometrskem kamnu z oznako 4,5. Trasa je nato potekala proti jugozahodu med dana\xc5\xa1njo Ribni\xc5\xa1ko ulico in ulico Na klan\xc4\x8dku. Po nivojskem kri\xc5\xbeanju z ulico Pod je\xc5\xbeami se je obrnila \xc5\xa1e nekoliko bolj proti jugu in mimo Papir Servisa stekla vzporedno z Vodmatsko ulico do dolenjske proge, na katero se je priklju\xc4\x8dila na mestu dana\xc5\xa1njega postajali\xc5\xa1\xc4\x8da Ljubljana - Vodmat, nedale\xc4\x8d od nivojskega kri\xc5\xbeanja z Zalo\xc5\xa1ko cesto.\n_START_SECTION_\nOstanki\n_START_PARAGRAPH_\nSeverovzhodni del trase vodmatskega loka med zasavsko progo in ulico Pod je\xc5\xbeami je \xc5\xa1e danes nepozidan in ga je na posnetkih iz zraka zlahka mogo\xc4\x8de razlo\xc4\x8diti. Nadaljevanje trase proti jugozahodu del trase je te\xc5\xbeje razlo\xc4\x8diti. S traso pribli\xc5\xbeno sovpada kolovoz med vrti\xc4\x8dki ob progi in vodmatskem postajali\xc5\xa1\xc4\x8du.'